Súradnice: 48°23′00″S 21°54′20″V﻿ / ﻿48,383333°S 21,905556°V﻿ / 48.383333; 21.905556

**Veľký Horeš** (v minulosti *Veľký Gýreš*, maď. *Nagygéres*) je obec na Slovensku v okrese Trebišov.

Polohopis
---------

Obec Veľký Horeš leží v juhovýchodnej časti Výchoslovenskej nížiny na starom agradačnom vale Tisy.

Dejiny
------

Obec vznikla v chotári obce Malý Horeš, ktorá je písomne doložená už v roku 1214 v zakladajúcej listine Leleského prepoštstva. Miesto bolo ale už aj predtým osídlené, nakoľko sa tu našlo sídlisko s kanelovanou keramikou - osídlenie v eneolite, osídlenie otomanskej kultúry zo staršej doby bronzovej, z doby halštatskej, z rímskej a sídliskové nálezy z 10. - 12. storočia.

Nakoľko vznikla v chotári obce Malý Horeš, aj počiatky existencie obce Veľký Horeš sú viazané s uvedenou obcou už aj vzhľadom na rovnaký názov Horeš - Gures, Gyure, Gerus, maď. Géres. 

Priamo sa spomína v roku 1438 s názvom Naghgerez. To znamená, že najneskôr v tomto časovom horizonte vznikla potreba rozlíšiť obce Malý a Veľký Horeš. Samozrejme obec musela existovať už skôr. V r. 1438 patrila magistrom Petrovi a Jakubovi, ktorí majetok získali ako dar od kráľa Žigmunda. V ďalšom priebehu histórie sa striedali vlastníci. Medzi vlastníkmi sa vystriedali napr. rodiny : Csebi, Czékey, Eödönffy, Dobó, Czobor, Barkóczy, Perényi atď. V 18. storočí vlastnili tu majetky Szennyeyovci a v 20. storočí biskupstvo v Košiciach. V dokumentoch sa uvádza pod názvami Nagy Géres, Nagygéres, Veľký Gýreš 1927, Veľký Horeš 1948. 

Obyvatelia obce sa zaoberali poľnohospodárstvom a vinohradníctvom, čo v podstate určuje charakter obce až do dnešnej doby.

Symboly obce
------------

### História obecných symbolov

Pre obec Veľký Horeš sa našli dve pečate.

Staršia známa pečať obce Veľký Horeš pochádza z druhej polovice 18. storočia. Odtlačok typária z roku 1866 sa nachádza v Archíve Zemplínskej župy (maď. *Zemplén megyei levéltár*) v Sátoraljaújhelyi na písomnosti z roku 1880. Na pečati s kruhopisom *N. (agy) GERES HELYSEG PECSETJE 1866* (Pečať obce Veľký Horeš 1866) je vyobrazený na pažiti stojaci lev s mečom. Obsah pečate je pomerne častým motívom na rodových i na erboch miest. Pravdepodobne voľba motívu bola ovplyvnená charakterom zemianskej obce v dobe vzniku pečate.

Mladšia pečať (tiež zo zdroja ako staršia) je písaná a nakoľko sa nachádza na listine z roku 1887 (prvá pečať je na listine z r. 1880) predpokladáme, že v tomto čase obec používala dve pečatidlá. V elipsovitom pečatnom poli je nápis: *NAGY GÉRES KÔZSÉG PECSETJE* (Pečať obce Veľký Horeš)

### Moderné symboly obce

Erb, pečať a vlajka predstavujú najvýznamnejšie obecné symboly, od kto­rých možno odvodiť ďalšie. Tieto symboly boli schválené 24. septembra 1997 a sú spomenuté v publikácii 

#### Erb

Návrh erbu obce vychádza z motívu na staršom pečatidle z roku 1866 so zemianskym motívom. Znamenie na historickej pečati obce Veľký Horeš má široké heraldické rozšírenie, preto návrh rešpektuje osobitosti na kresbe (lev na pažiti, bez koruny, s mečom, hriva nerozstrapatená), aby bola dosiahnutá jedinečnosť erbu medzi podobnými na Slovensku.

Erb obce Veľký Horeš má nasledovnú podobu:

*V červenom štíte na zelenej pažiti strieborný lev ozbrojený zlatou šabľou.*
Vyfarbenie erbu bolo zvolené tak, aby bolo zvýšené farebné odlíšenie od podobných komunálnych erbov aspoň na Slovensku.

#### Pečať

Pečať obce je okrúhla, uprostred s obecným symbolom a kruhopisom OBEC VEĽKÝ HOREŠ.

#### Vlajka a zástava

Vlajka má podobu štyroch pozdĺžnych pruhov zeleného, žltého, bieleho, červeného v pomere 1:1:2:3. Vlajka má pomer strán 2 : 3 a ukončená je tromi cípmi, t. j. dvomi zástrihmi, siahajúcimi do tretiny jej listu.

Zástava obce má rovnakú kompozíciu ako vlajka, pomer strán ale nemusí byť vždy 2:3, zástava môže byť aj dlhšia. Zástava na rozdiel od vlajky je vždy pevne spojená so žrďou, stožiarom.

Kultúra a zaujímavosti
----------------------

### Pamiatky

* Reformovaný kostol, jednoloďová klasicistická stavba s polygonálnym záverom a vežou tvoriacou súčasť jej hmoty z konca 18. storočia. Úpravami prešiel v roku 1909. Interiér je zaklenutý pruskými klenbami. Nachádza sa tu murovaná empora v podveží. Fasády kostola sú členené lizénovými rámami a polkruhovo ukončenými oknami so šambránami, nárožia sú zaoblené. Veža vystupuje zo štítového priečelia vo forme rizalitu, ukončená je zvonovitou helmicou s laternou s vročením 1908.

* Rímskokatolícky kostol sv. Petra a Pavla, jednoduchá jednoloďová stavba s polygonálnym ukončením presbytéria a vežou tvoriacou súčasť jej hmoty z rokov 1936-1937. Autormi stavby sú stavitelia František a Štefan Tutkovitšovci. Interiér je zaklenutý valenou klenbou. Fasády kostola sú hladké, veža je ukončená ihlancovou helmicou.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑  *Heraldický register SR VIII.* – str. 84–85
5. ↑   *Veľký Horeš - Kalvínsky kostol* [online]. Pamiatky na Slovensku. Dostupné online.
6. ↑   *Veľký Horeš - Kostol sv. Petra a Pavla* [online]. Pamiatky na Slovensku. Dostupné online.

Externé odkazy
--------------

* Oficiálna stránka obce

  


| * z
* d
* u
Obce okresu Trebišov (4 + 78) |
| --- |
| Mestá | 
* Čierna nad Tisou
* Kráľovský Chlmec
* Sečovce
* Trebišov

 |
| Ostatné obce | 
* Bačka
* Bačkov
* Bara
* Biel
* Boľ
* Borša
* Boťany
* Brehov
* Brezina
* Byšta
* Cejkov
* Čeľovce
* Čerhov
* Černochov
* Čierna
* Dargov
* Dobrá
* Dvorianky
* Egreš
* Hraň
* Hrčeľ
* Hriadky
* Kašov
* Kazimír
* Klin nad Bodrogom
* Kožuchov
* Kravany
* Kuzmice
* Kysta
* Ladmovce
* Lastovce
* Leles
* Luhyňa
* Malá Tŕňa
* Malé Ozorovce
* Malé Trakany
* Malý Horeš
* Malý Kamenec
* Michaľany
* Nižný Žipov
* Novosad
* Nový Ruskov
* Parchovany
* Plechotice
* Poľany
* Pribeník
* Rad
* Sirník
* Slivník
* Slovenské Nové Mesto
* Soľnička
* Somotor
* Stanča
* Stankovce
* Strážne
* Streda nad Bodrogom
* Svätá Mária
* Svätuše
* Svinice
* Trnávka
* Veľaty
* Veľká Tŕňa
* Veľké Ozorovce
* Veľké Trakany
* Veľký Horeš
* Veľký Kamenec
* Viničky
* Višňov
* Vojčice
* Vojka
* Zatín
* Zbehňov
* Zemplín
* Zemplínska Nová Ves
* Zemplínska Teplica
* Zemplínske Hradište
* Zemplínske Jastrabie
* Zemplínsky Branč

 |